text: Post Danmark Rundt slanger sig igennem Sydjylland til sommer
  17 marts 2016 kl. 19.07
  Der bliver god mulighed for at få et glimt af feltet i Post Danmark Rundt, når rytterne hopper på cyklen til sommer. 
  Når Danmarks største cykelløb slanger sig igennem landskabet til sommer, så kommer en stor del af løbet til at foregå i det syd- og sønderjyske. Hele tre ud af løbets fem etaper slutter nemlig i Sydjylland.
  Første etape, som længe har været kendt, cykles fra Herning og via en smuttur i Varde, Bramming og Ribe slutter etapen i Esbjerg.
  Anden etape starter på Rømø og cykelrytterne kommer her til at cykle næsten parallelt med grænsen til Sønderborg, hvor vinden kan gøre det til en hård dag for cykelrytterne.
  Kongeetapen fra Aabenraa til Vejle bliver også sidste etape i det syd- og sønderjyske, inden cykelkaravanen bevæger sig østpå. Som sædvanlig kommer rytterne inden rundstrækningen i Vejle ind på 21 procent-stigningen på Kiddesvej, der hvert år er afgørende.
  De tre etaper i det syd- og sønderjyske køres i dagene fra den 27.-29. juli. Sidste etape køres den 31. juli, og når rytterne krydser målstregen på den sidste dag, har de i alt cyklet 750 kilometer.
  De fem etaper ser altså sådan ud:
  1. etape: Herning - Esbjerg, 200 kilometer
  2. etape: Rømø - Sønderborg, 180 kilometer
  3. etape: Aabenraa - Vejle, 175 kilometer
  4. etape: Nyborg enkeltstart, 19,6 kilometer
  5. etape: Karrebæksminde - Frederiksberg, 175 kilometer.
  
  